Mooinooi-vroue: ‘Verdediging gebruik uitsteltaktiek’Lede van die publiek in die hof waar die agt verdagtes verskyn (25 Januarie 2018). Foto: Phillip Bruwer/Maroela Media Die borgtogaansoek van ŉ derde beskuldigde wat teregstaan in verband met die verdwyning van en vermoedelike moord op Anisha (30) en Joey (32) van Niekerk van Mooinooi is Donderdag tydelik in die Brits-landdroshof uitgestel aangesien sy regsverteenwoordiger nog vir dokumentasie van sy familie af wag. Ofentse Raikane, die beskuldigde se regsverteenwoordiger, het aan die hof gesê hy wag nog onder meer vir sy kliënt se geboortesertifikaat. “Ons het al die dokumentasie by sy familie aangevra en wag nog daarvoor. Ons wil nie die aansoek laat vaar nie, ons vra net dat die res van die beskuldigdes se aansoeke aangehoor word en sal met sy aansoek voortgaan sodra ons die dokumentasie kry,” het Raikane gesê. Daar was tydens die beskuldigde se vorige verskyning onduidelikheid oor sy ouderdom en daar is aanvanklik vermoed hy is minderjarig. Staatsaanklaer Christine Molautsi het egter later gesê daar is vasgestel dat hy nié minderjarig is nie. Molautsi het Donderdag beswaar gemaak teen die verdediging se aansoek en dit as uitsteltaktiek beskryf. “Die staat is in besit van genoeg bewyse, onder meer dat hierdie beskuldigde ŉ buitelander is. Dit is nie nodig om vir nog dokumentasie te wag nie,” het sy gesê. Landdros Semakuleng Thamage het egter die verdediging se aansoek toegestaan en voortgegaan met beskuldigde no. 4 se aansoek. Ses mans en twee vroue, onderskeidelik 18 en 21 jaar oud, staan tereg op aanklagte van sameswering tot moord, moord, ontvoering, verkragting, roof met verswarende omstandighede en huisbraak met die bedoeling om te steel. Die agt beskuldigdes se name word weerhou aangesien daar ŉ klag van verkragting ondersoek word en hulle dus eers in die hof moet pleit. Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op ŉ kleinhoewe gewoon het. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Weke later is verbrande beendere gevind wat die polisie vermoed moontlik die oorskot van Anisha en Joey kan wees. Die beendere is vir DNS-toetse gestuur om die oorsprong daarvan te bevestig. Die borgtogaansoeke duur voort. Die borgtogaansoeke word as ŉ skedule 6-misdryf aangehoor wat beteken die beskuldigdes moet buitengewone omstandighede bewys waarom hulle op borgtog vrygelaat kan word. Die hofverrigtinge duur voort. Lees alle vorige berigte oor Joey en Anisha van Niekerk op Maroela Media.